Sommersted Kirke
Sommersted Kirke er en sognekirke, der ligger i østenden af Sommersted.
Kirkegården, som er udvidet mod nord i 1892, er omgivet af en mur af kløvede kampesten samt af diger, også af kløvede kampesten. Mod sydøst og nord findes der køreporte, og i vest er der en fodgængerlåge.
Sommersted Kirke blev opført i 1858 til erstatning for en middelalderkirke nedrevet året før, som bestod af et romansk kor og skib med gotisk tårn, sakristi og våbenhus. Den gamle kirkes fundament i nordmuren er genbrugt til den nye kirkes nordmur, men ellers er den nye kirke lidt større end den gamle.
Den nye kirke er opført af røde mursten med genanvendte kvader fra den gamle kirke nederst samt i vandrette bånd op langs kirkens facader. Den er tegnet af arkitekten L.A. Winstrup. Den består foruden skibet af et kor med polygonal afslutning, et sakristi syd for koret og et tårn i vest.
Kirken tårn krones af en særpræget, ottekantet konstruktion hvor der på hver af de otte sider foruden vindue også findes en trekantet gavl. Allerøverst sidder en blytækt kuppel.
Kirkens indre præges af det træfarvede loft til kip i skibet samt det markante blå stjernehvælv i koret.
På selve korbuen samt umiddelbart over den findes en kalkmalet dekoration i gule og orange nuancer.
Kirkens inventar er altovervejende anskaffet til den nye kirke, men enkelte inventarstykker har overlevet fra den gamle.
Kirkens ældste inventarstykke er den romanske granitdøbefont. Den er udsmykket med arkader, og er væsentligt tilhugget og moderniseret i forbindelse med opstillingen i den nye kirke.
Et andet stykke inventar som overlevede fra den gamle kirke er korbuekrucifikset fra slutningen af 1400-tallet, som er beslægtet med det i Vilstrup Kirke. Det er ophængt nord for korbuen.
Også kirkens alterstager og altersølv er ældre end selve kirken, og stammer fra hhv. 1620 og 1810.
Kirkens altertavle er et maleri af Jørgen Roed fra 1858, som har motivet Ecce homo – latin for 'se, hvilket menneske'. Det forestiller Kristus med tornekrone.
Prædikestolen er også fra 1858 og er i enkel stil med syv felter dekoreret med skårne mønstre. Bortset fra enkelte forgyldninger er den holdt i træfarve.
Syd for kirken findes en gravsten fra 1803.